थोड़े चिरें उस ने आखेआ, "नायक बैजू अजकल बड़ी साधना करदे न। पेदा मण्डला इक पासै पेआ रौंदा ऐ, पानी तगर पीना भुल्ली जन्दे न। कोई नमां राग बनाने जां कोई परीपाटी चलाने च जां नमियां तानां कड्डने च दिन रात इक करदे जन्दे न। कोई टोका-टोकी करै तां बीणा लेइयै उसी मारने गी पौन्दे न, इस गल्ला दी चिन्ता नईं जे उस प्यारी बीणा दा तूम्बा भज्जी जाग! ओ अपने अलाप ते तान्नें कन्ने मुस्करान्दे बिष्णु भगवान दा अशीरबाद सबनी गी बण्डी देंगन।"